Miloslav Vlk bol spolu s Róbertom Bezákom aktérom aprílového rozhovoru s pápežom Františkom. Po ňom sa pražský kardinál rozhovoril o tom, ako bolo vôbec ťažké Bezáka k pápežovi dostať. Po prijatí vyhlásil, že František sa Bezákovi ospravedlnil za kauzu, čím ho de facto rehabilitoval a po preštudovaní spisu ho zaradí do aktívnej služby v Cirkvi.
Pripomenul, že celá kauza emeritného trnavského arcibiskupa bola do veľkej miery výsledkom fám a ohovárania. Vyjadrenie Štátneho sekretariátu vo svojom vyhlásení uvádza, že "Svätá stolica, zarmútená nepresnými a nesprávnymi interpretáciami týkajúcimi sa tohto stretnutia, chce upresniť, že malo výlučne súkromný účel, a tým bolo vyjadrenie ľudskej a kresťanskej lásky Svätého Otca spolubratovi biskupovi - bez toho, aby sa vstupovalo do jeho predchádzajúcej záležitosti."
Zaujímavá je v stanovisku tiež zmienka o slovenských biskupoch. Podľa nej túži Svätý otec vyjadriť "vďačnosť slovenským biskupom za ich lásku a vernosť nástupcovi svätého apoštola Petra a pozýva všetkých veriacich k upevneniu spoločenstva so svojimi pastiermi a k láske a podpore Cirkvi, ktorá je na Slovensku ako dedička veľkej tradície siahajúcej k svätým Cyrilovi a Metodovi."
Mocenské boje vo Vatikáne
Je všeobecne známe, že Vatikán pri koncipovaní akýchkoľvek vyhlásení čerpá informácie a podklady predovšetkým z miestnych zdrojov. Nie je možné, aby bol detailne informovaný o podrobnostiach jednotlivých problémov a súvislostí. Preto sa v danej veci prednostne opiera na prvom mieste o správy prichádzajúce od nuncia a domácich informátorov.
Zdá sa, že v kauze Róberta Bezáka nie sú Rímu stále známe existujúce dôsledky a možné ďalšie následky neštandardného riešenia celého prípadu. Najnovšie verejné vybavovanie si účtov Vatikánu a jej kardinála nepatrí do výbavy inštitúcie s 2000 ročnou tradíciou.
O to viac zaráža, že k takémuto niečomu, a v takejto miere, Rím pristúpil. Kardinál Vlk po návšteve pápeža naznačoval v kúrii existenciu vnútorných bojov. Nemýlil sa. Pohľad na rímsku nahotu je vskutku odpudzujúci.
Už dnes si vyžiadal u mnohých, nielen veriacich, tú najväčšiu daň. Stratu dôveryhodnosti. A tej veru, Cirkev Božia, dlhodobo nemá na rozdávanie. "In Ecclesia Dei, divné věci se dějí." Na Slovensku sa budú zrejme až dovtedy, pokiaľ prestane Cirkev definitívne verejnosť zaujímať.
Kauza traumatizuje spoločnosť
Alebo sa konečne nájde niekto, kto v plnej vážnosti a v pravde Rímu vyloží aktuálnu situáciu. Kardinálovi Vlkovi sa to aspoň nateraz nepodarilo. Domáci informátori by však nemali podceniť, že Róbert Bezák nezostáva osamotený.
Po poníženom kardinálovi je isté, že počet tých, čo sa ešte len teraz začnú o dianie zaujímať, opätovne narastie. Lebo verejne uraziť kardinála je vec nevídaná. Zvlášť takého, ktorý sa iba pred pár dňami stal pápežovým legátom – osobným vyslancom na oslavách 600. výročia smrti majstra Jána Husa.
V každej slušnej rodine sa špinavé prádlo neperie vonku. Dvojnásobne by to malo platiť o Cirkvi, ktorá si uzurpuje právo vynášať morálne súdy a zasahovať do životov ľudí.
Za dlhodobé traumatizovanie spoločnosti kauzou Bezák by bolo namieste jedno veľké, úprimné, nahlas povedané: "Odpustite!" Pretože pri ďalšom otáľaní sa možno, za nejaký čas, nebude komu ospravedlniť.
Pridajte sa k našej komunite, ktorá bojuje za spravodlivý a slušný štát, a podporte prácu našej redakcie. Teraz k nej navyše môžete získať až dve knihy úplne ZADARMO.